b'\n_START_ARTICLE_\nVasby Mose\n_START_PARAGRAPH_\nVastrup Mose er et fredet moseomr\xc3\xa5de nordvest for Sengel\xc3\xb8se i H\xc3\xb8je-T\xc3\xa5strup Kommune. Den ligger vest for den legeledes fredede Sengel\xc3\xb8se Mose og udg\xc3\xb8r sammen med denne  Natura 2000-omr\xc3\xa5de  nr. 140 Vasby Mose og Sengel\xc3\xb8se Mose._NEWLINE_Den er et flot, men sv\xc3\xa6rt tilg\xc3\xa6ngeligt moseomr\xc3\xa5de, der giver en idyllisk variation i et landskab, som ellers er pr\xc3\xa6get af flade marker mod nord og Sengel\xc3\xb8se by mod syd. T\xc3\xb8rvegravning i mosen har skabt mulighed for et sp\xc3\xa6ndende planteliv, da det underliggende kalklag giver grobund for en s\xc3\xa6regen vegetation._NEWLINE_Vasby Mose ligger sammen med Sengel\xc3\xb8se Mose, Porsemosen og H\xc3\xb8holmmosen som perler p\xc3\xa5 en snor og danner tilsammen Vestegnens Moser eller \xe2\x80\x9dSengel\xc3\xb8se-ringen\xe2\x80\x9d.\n_START_SECTION_\nLandskabet\n_START_PARAGRAPH_\nMoserne har ved istidens afslutning v\xc3\xa6ret s\xc3\xb8er, der over tusinder af \xc3\xa5r langsomt er groet til og siden har udviklet sig til de nuv\xc3\xa6rende lavmoser. I moserne findes kalkholdige muslingeskaller, der er grundlaget for de specielle plantesamfund, kalkoverdrev og kalkk\xc3\xa6r, som findes visse steder i moserne._NEWLINE_Moserne ligger i et landskab med intensivt drevet landbrug og enkelte gr\xc3\xa6sningsarealer med heste- og f\xc3\xa5refolde. I Vasby Mose m\xc3\xa5 der dog ikke ske gr\xc3\xa6sning af heste, fordi man \xc3\xb8nsker at beskytte den sj\xc3\xa6ldne halvgr\xc3\xa6s rustsk\xc3\xa6ne._NEWLINE_I Vasby Mose findes flere sm\xc3\xa5s\xc3\xb8er og gamle t\xc3\xb8rvegrave. Vandspejlet st\xc3\xa5r h\xc3\xb8jt i den nordlige del af mosen \xe2\x80\x93 kun ca. 10 cm under terr\xc3\xa6n. Spang\xc3\xa5 l\xc3\xb8ber gennem den nordlige del og har forbindelse til Hove \xc3\x85. Mod vest er mosen et mere \xc3\xa5bent gr\xc3\xa6sningsomr\xc3\xa5de.\n_START_SECTION_\nPlantelivet\n_START_PARAGRAPH_\nVasby Mose er et ekstremrigk\xc3\xa6r. Det er en naturtype, der er et produkt af mange \xc3\xa5rs landbrugsm\xc3\xa6ssig udnyttelse i form af afgr\xc3\xa6sning og/eller h\xc3\xb8sl\xc3\xa6t uden anvendelse af kunstg\xc3\xb8dning. Denne drift betyder, at et typisk ekstremrigk\xc3\xa6r er et lavtvoksende, lys\xc3\xa5bent plantesamfund, der pga. det kalkrige grundvand er meget artsrigt, ofte med mange sj\xc3\xa6ldne planter herunder orkid\xc3\xa9er._NEWLINE_Vasby Mose er den eneste tilbagev\xc3\xa6rende danske lokalitet med b\xc3\xa5de rustsk\xc3\xa6ne og melet kodriver. Begge arter er s\xc3\xa5rbare overfor tilgroning. Foruden i Vasby Mose findes rustsk\xc3\xa6ne kun i et par jyske kalkk\xc3\xa6r. Melet kodriver vokser dels p\xc3\xa5 bornholmske strandenge, dels i kalkk\xc3\xa6r. Udenfor Bornholm er den nu kun at finde p\xc3\xa5 3 sj\xc3\xa6llandske lokaliteter, hvoraf Vasby Mose er den ene._NEWLINE_I mosen findes ogs\xc3\xa5 k\xc3\xb8dfarvet g\xc3\xb8geurt, sumphull\xc3\xa6be, vild h\xc3\xb8r, krogn\xc3\xa6bstar og pilealant i en vegetation, der er domineret af bl\xc3\xa5top og tagr\xc3\xb8r. Fra dette omr\xc3\xa5de er tidligere kendt vibefedt, engensian og afbidt h\xc3\xb8gesk\xc3\xa6g ._NEWLINE_Endelig er der orkideen rederod, der er n\xc3\xa6sten uden bladgr\xc3\xb8nt og som ern\xc3\xa6rer sig som r\xc3\xa5dplante via mykorrhizasvampe, som den har et samliv med. Den fandtes \xe2\x80\x93 og findes sikkert stadig \xe2\x80\x93 flere steder i sumpskov i den vestlige del af Vasby Mose._NEWLINE_Hovedparten af mosen er groet til med birk og pil. Der foreg\xc3\xa5r naturpleje for at friholde mindre omr\xc3\xa5der lys\xc3\xa5bent. Tidligere blev ekstremrigk\xc3\xa6rret med rustsk\xc3\xa6ne og melet kodriver afgr\xc3\xa6sset, men i de seneste \xc3\xa5r det blevet plejet ved h\xc3\xb8sl\xc3\xa6t. Der sker sker ogs\xc3\xa5 bek\xc3\xa6mpelse af k\xc3\xa6mpebj\xc3\xb8rneklo andre steder i mosen.\n_START_SECTION_\nFredning\n_START_PARAGRAPH_\nI Vasby Mose er ca. 29 hektar fredet af flere gange, senest i 2003.'